Gemeenskap vang man wat glo vrou onder bakkie sleep‘n Skermskoot uit die video. Die video volg onderaan die berig. Waarskuwing: Die video onderaan die berig is grafies van aard en kan sensitiewe lesers ontstel. Die man wat na bewering op kringtelevisiebeeldmateriaal afgeneem is waar hy ŉ vrou tydens ŉ tref-en-trap-voorval meters ver gesleep het, is deur die gemeenskap vasgetrek. Maroela Media het vroeër berig ŉ ma van ŉ vier maande oue baba is voorverlede week in ŉ ernstige toestand na ŉ hospitaal geneem nadat sy tydens die voorval etlike meters ver in Johannesburg se middestad gesleep is. Die beeldmateriaal is op sosiale media gedeel in ŉ poging om die bestuurder op te spoor. Lees meer hier. Nkosi Gumbe, ŉ ooggetuie wat in ŉ winkel werk naby die plek waar die voorval op 15 November op die hoek van Bree- en Gerard Sekotostraat in Newtown plaasgevind het, het Maandagmiddag die man weer opgemerk toe hy sake in die omgewing gaan doen het. Die man is met die hulp van die gemeenskap aangekeer en aangehou totdat die polisie op die toneel opgedaag en hom in hegtenis geneem het. Kapt. Kay Makhubele, polisiewoordvoerder, het aan Maroela Media bevestig die man is in hegtenis geneem en moet binnekort in die hof verskyn op aanklag van roekelose en nalatige bestuur. Intussen is die vrou wat beseer is, Lucia Masilo Matlou, uit die hospitaal ontslaan. Sy het almal bedank wat haar op die dag van die voorval bygestaan het. Hier volg die video van die voorval wat wyd op sosiale media gedeel is: